
PROCEDURĂ PRIVIND PRELUAREA ÎN CUSTODIE, ARHIVAREA, GESTIONAREA, ÎMPRUMUTUL TEMPORAR ȘI RETRAGERE A LUCRĂRILOR DE FINALIZARE A STUDIILOR
1. Scopul procedurii
Prezenta procedură reglementează modul de preluare în custodie, arhivare, evidență, păstrare, împrumut temporar și retragere a lucrărilor de finalizare a studiilor cadrul Facultății de Arte și Design din cadrul Universității de Vest din Timișoara.
Procedura are ca scop asigurarea unei evidențe clare a lucrărilor, protejarea integrității acestora, stabilirea responsabilităților privind păstrarea lor și reglementarea circuitului administrativ al lucrărilor de finalizare a studiilor aflate temporar în custodia facultății.
Această procedură operaționalizează aspectele prevăzute în Regulamentul privind organizarea și desfășurarea examenelor de finalizare a studiilor universitare de licență și masterat la Facultatea de Arte și Design.
2. Domeniul de aplicare
Procedura se aplică lucrărilor  de licență și disertație realizate de studenți și absolvenți în cadrul Facultății de Arte și Design. Procedura se aplică tuturor programelor de studii din cadrul Facultății de Arte și Design.
Lucrările de finalizare a studiilor pot fi păstrate în custodia facultății/programului de studii pentru o perioadă de maxim 2 ani, cu excepția situațiilor în care există alte prevederi instituționale sau decizii specifice ale programului de studii/departamentului/facultății. 
3. Principii generale
Predarea unei lucrări în custodia facultății nu transferă drepturile de autor asupra lucrării. Studentul sau absolventul își păstrează drepturile morale și patrimoniale asupra lucrării, cu excepția situațiilor în care există un acord distinct încheiat în acest sens.
Facultatea poate păstra, inventaria, documenta fotografic și utiliza imaginea lucrărilor în scopuri academice, educaționale, expoziționale, de arhivare, cercetare, promovare instituțională sau comunicare publică, cu menționarea autorului și a afilierii instituționale.
Lucrările aflate în custodia facultății vor fi păstrate, în limita posibilităților materiale și logistice, în condiții adecvate naturii, dimensiunilor și tehnicii în care au fost realizate.
Orice intrare sau ieșire a unei lucrări din custodia facultății se realizează numai pe bază de document scris: proces-verbal de predare-primire, cerere de împrumut temporar, cerere de retragere definitivă, dovadă de retur sau mențiune în registrul de gestiune.
3. Responsabilități
3.1. Studentul/absolventul
Studentul / absolventul are responsabilitatea de a preda lucrarea în starea stabilită pentru arhivare sau păstrare, de a furniza informațiile necesare identificării lucrării și de a semna documentele aferente preluării în custodie, împrumutului temporar și retragerii definitive la expirarea termenului de custodie. Studentul are obligația să predea în custodie lucrările de finalizare selectate înainte de semnarea fișei de lichidare.
În cazul împrumutului temporar, studentul/absolventul are responsabilitatea de a returna lucrarea în termenul stabilit și aprobat în starea în care a fost primită, cu respectarea condițiilor de păstrare, ambalare și transport.
3.2. Gestionarul/persoana desemnată
Fiecare program de studiu va desemna o persoană care se va ocupa de preluarea  în custodie a lucrărilor de finalizare a studiilor înainte de semnarea lichidărilor.
Gestionarul are responsabilitatea de a prelua lucrările de la programul de studiu, de a verifica conformitatea, a le înscrie în registrul de evidență, de a urmări locul de depozitare, de a consemna împrumuturile, returnările și retragerile definitive și de a păstra documentele aferente.
Gestionarul nu eliberează lucrări fără document aprobat și fără consemnarea operațiunii în evidența internă. 
3.3. Programul de studii
Programul de studii stabilește prin consultare colegială în baza propunerilor coordonatorilor proiectelor de absolvire, criteriile de selecție a lucrărilor păstrate, data de preluare a acestora, durata de păstrare, spațiile de depozitare, persoanele responsabile și circuitul documentelor. 
4. Preluarea lucrărilor în custodie
Preluarea lucrărilor în custodie se face pe bază de Acord de preluare în custodie și Proces-verbal de predare-primire a lucrărilor.
Acordul se încheie între student/absolvent și reprezentantul Facultății de Arte și Design/programului de studii. Procesul verbal va consemna primirea și predarea lucrărilor de finalizare a studiilor între absolvent și responsabilul programului de studiu desemnat, cu verificarea tuturor elementelor prevăzute în acord.
Acordul va include o fișă cu documentație fotografică și informații care să permită identificarea lucrării și a stării acesteia la momentul predării. Pentru lucrările alcătuite din mai multe piese, componente, obiecte, ținute, panouri, suporturi, accesorii sau elemente auxiliare, fiecare componentă va fi menționată distinct în această fișă.
Anexa fotografică face parte din acordul de preluare în custodie și are rolul de a identifica vizual lucrarea. Fișa va include una sau mai multe imagini ale lucrării, după caz: vedere generală, detalii relevante, verso, semnătură, sistem de prindere, accesorii, ambalaj, husă, cutie, umeraș, suport sau alte elemente necesare conservării și identificării. În cazul lucrărilor de design vestimentar, instalație, obiect, sculptură, machete sau alte lucrări cu mai multe componente, documentarea fotografică va urmări identificarea tuturor elementelor predate.
Documentarea fotografică va fi păstrată în format fizic și digital, în dosarul lucrării și în arhiva internă a programului de studii.
5. Evidența lucrărilor arhivate
Toate lucrările preluate în custodie se înscriu într-un registru de evidență fizic și electronic. Registrul de evidență este responsabilitatea gestionarului și se actualizează la fiecare operațiune privind lucrarea: preluare, mutare, împrumut, returnare, retragere definitivă sau alte situații relevante.
6. Păstrarea lucrărilor
Lucrările se păstrează în spațiile stabilite de facultate/programul de studii, în funcție de natura și dimensiunile acestora. În limita posibilităților existente, lucrările vor fi depozitate astfel încât să fie evitate deteriorarea, pierderea, deformarea, expunerea neadecvată la umiditate, praf, lumină excesivă, temperaturi necorespunzătoare sau manipulare neautorizată. Pentru lucrările care necesită ambalaje, huse, cutii, umerașe, suporturi sau alte mijloace de protecție, acestea vor fi consemnate la predare și vor face parte din obiectul custodiei.
Facultatea nu răspunde pentru degradări cauzate de natura materialelor, îmbătrânirea firească a acestora, vicii ascunse, condiții materiale imposibil de controlat sau depozitare temporară în condițiile disponibile, cu excepția situațiilor în care se constată culpa directă a persoanei responsabile.
7. Împrumutul temporar al lucrărilor
Lucrările aflate în custodia facultății pot fi împrumutate temporar pentru expoziții, evenimente, prezentări, concursuri, proiecte academice, activități de promovare instituțională, documentare, fotografiere sau alte scopuri justificate.
Împrumutul se face numai pe bază de Cerere de împrumut temporar, aprobată conform circuitului intern stabilit, cu prezentarea contextului, evenimentului. 
Lucrările vor fi returnate la termenul specificat împreună cu documentația fotografică și informațiile aferente participării la evenimentul pentru care s-a solicitat împrumutul lucrării.
La predarea lucrării către solicitant, gestionarul consemnează data împrumutului, starea lucrării și termenul de returnare. La returnare, gestionarul verifică starea lucrării, consemnează data returnării și eventualele observații privind integritatea lucrării. În cazul în care lucrarea este returnată cu deteriorări, lipsuri sau modificări față de starea consemnată la predare, acestea se menționează în scris în registrul de evidență și/sau pe documentul de împrumut.
8. Retragerea definitivă a lucrărilor
Absolventul poate solicita retragerea definitivă a lucrării aflate în custodia facultății, conform termenelor și condițiilor stabilite de programul de studii/facultate.
Retragerea definitivă se face pe bază de Cerere de retragere definitivă a lucrării, aprobată conform circuitului intern stabilit. Prin semnarea cererii și ridicarea lucrării, solicitantul confirmă primirea acesteia, iar responsabilitatea asupra lucrării revine integral absolventului. După retragerea definitivă, operațiunea se consemnează în registrul de evidență, cu mențiunea „retras definitiv”.
9. Menționarea autorului, a afilierii instituționale și a coordonatorului
În cazul expunerii publice, publicării, promovării sau utilizării lucrărilor în cadrul unor evenimente, expoziții, prezentări, materiale de comunicare, cataloage, afișe, postări online, portofolii instituționale sau activități academice, se vor menționa în mod corespunzător:
Formularea recomandată este:
„Lucrare de licență/ disertație realizată în cadrul Facultății de Arte și Design, Universitatea de Vest din Timișoara, programul de studii ____________, sub coordonarea ____________.”
Solicitantul care împrumută lucrarea are obligația de a respecta aceste mențiuni în toate materialele vizuale, scrise sau digitale asociate expunerii ori prezentării lucrării.
10. Utilizarea imaginilor lucrărilor
Facultatea poate realiza fotografii sau alte forme de documentare vizuală a lucrărilor preluate în custodie sau poate utiliza documentațiile fotografice puse la dispoziție de absolvent în format digital, în scop de arhivare, evidență, documentare academică, promovare instituțională, prezentare publică, raportare sau comunicare. Utilizarea imaginilor se va face cu menționarea autorului și a afilierii instituționale, cu respectarea drepturilor morale ale autorului.
11. Documente utilizate în cadrul procedurii
Pentru aplicarea prezentei proceduri se utilizează următoarele documente:
a) Acord de preluare în custodie și Fișa lucrării- Anexa 1
b) Proces-verbal de predare-primire în custodie a lucrărilor- Anexa 2 
c) Cerere de împrumut temporar- Anexa 3
d) Cerere de retragere definitivă a lucrării- Anexa 4
e) Registru de evidență/gestiune a lucrărilor- Anexa 5
Formularele pot fi adaptate în funcție de specificul fiecărui program de studii, cu păstrarea informațiilor minime necesare identificării, evidenței și trasabilității lucrărilor.
12. Dispoziții finale
Prezenta procedură intră în vigoare de la data aprobării la nivelul Consiliului Facultății de Arte și Design.
Orice modificare privind circuitul documentelor, durata de păstrare, responsabilitățile persoanelor implicate sau condițiile de împrumut/retragere se aprobă conform reglementărilor interne ale facultății/universității.
Situațiile neprevăzute de prezenta procedură se soluționează de către conducerea facultății, în consultare cu programul de studii, cadrul didactic coordonator și persoana responsabilă de gestiunea lucrărilor.

